**Savjetovanje sa zainteresiranom javnošću o izmjenama i dopunama Pravilnika o intelektualnom vlasništvu Sveučilišta u Splitu, nacrtu Pravilnika o radu Ureda za transfer tehnologije i nacrtu Pravilnika o Fondu za zaštitu intelektualnog vlasništva**

**Predlažu se izmjene i dopune Pravilnika o intelektualnom vlasništvu Sveučilišta u Splitu**. U pročišćenoj verziji teksta Pravilnika sve izmjene u odnosu na prethodnu verziju označene su žutom bojom.

Sažetak izmjena:

* Skraćeni su rokovi za postupanje nakon razotkrivanja. Cijeli postupak od dostave Obrasca o razotkrivanju do donošenja Odluke rektora o daljnjem postupanju skraćen je sa 180 dana na 75 dana.
* Mijenja se opis intelektualnih kreacija koje su predmet pravilnika. Konkretno, dodaju se proizvodi, postupci i tehnološka rješenja. Također, umjesto konsenzualnog patenta se dodaje uporabni model zbog promjene u zakonodavstvu.
* Mijenja se sastav Povjerenstva, umjesto 5 stalnih članova, imenuju se tri stalna člana i po potrebi, ovisno o predmetu razotkrivanja dva ad hoc člana,
* Mijenja se broj izvještaja koje UTT dostavlja rektoru; jednom godišnje, umjesto dosadašnjih dva puta godišnje.

**Predlaže se** **donošenje novog Pravilnika o radu Ureda za transfer tehnologije** kojim se uređuju se ključna načela, dionici i procesi u transferu znanja i tehnologije kao i procedure i procesi prilikom razotkrivanja intelektualne kreacije te drugi procesi vezani za komercijalizaciju rezultata znanstvenih istraživanja na Sveučilištu u Splitu.

U svrhu poticanja aktivnosti komercijalizacije rezultata znanstvenih istraživanja **predlaže se osnivanje Fonda za zaštitu intelektualnog vlasništva i donošenje novog Pravilnika o upravljanju i raspolaganju sredstvima Fonda**.

**Prijedlog izmjena i dopuna Pravilnika o intelektualnom vlasništvu Sveučilišta u Splitu**

Članak 1.

Iza stavka 1. članka 1. dodaje se novi članak koji se odnosi na sastavnice Sveučilišta u Splitu i glasi:

2. Ovaj Pravilnik primjenjuje se na sastavnice Sveučilišta u Splitu ukoliko nemaju vlastiti pravilnik o intelektualnom vlasništvu.

Članak 2.

Iza stavka 3. članka 2. dodaje se novi stavak i glasi:

4. Sukladno Zakonu o radu, čl. 98, istraživač je dužan obavijestiti poslodavca (Sveučilište, odnosno sastavnicu) o svakom izumu ostvarenom na radu ili u vezi s radom. Izum pripada poslodavcu, a radnik ima pravo na nadoknadu utvrđeno ovim Pravilnikom ili drugim posebnim ugovorom.

Stavak 4. članka 1. postaje članak 5. i glasi:

5. Sve poslove koji su propisani ovim Pravilnikom Sveučilište obavlja poštujući načelo dobrovoljnosti kako na strani istraživača na Sveučilištu i njegovim sastavnicama tako i na strani Sveučilišta i njegovih sastavnica.

Članak 3.

Stavak 1. članka 2. mijenja se u opisu intelektualne kreacije koja je predmet pravilnika i glasi:

1. Ovaj Pravilnik odnosi se na sve intelektualne kreacije nastale kao rezultat istraživanja, znanstvenog, stručnog i svakog drugog djelovanja na Sveučilištu i njegovim sastavnicama, u kojem se koriste sredstva Sveučilišta i njegovih sastavnica (u opremi, prostoru, uslugama, ljudskom potencijalu, novcu, vremenu, i dr.), uključujući osobito one intelektualne kreacije koje su nastale na radu ili u vezi s radom na Sveučilištu ili bilo kojoj njegovoj sastavnici te one intelektualne kreacije koje su nastale u okviru projekata koji se izvode na Sveučilištu ili bilo kojoj njegovoj sastavnici. Intelektualne kreacije koje su predmet ovog Pravilnika mogu biti osobito:

* + proizvodi, postupci i tehnološka rješenja koja zadovoljavaju zakonske uvjete za zaštitu patentom ili uporabnim modelom;
  + inovacije, tehnička unaprjeđenja te znanje i iskustvo koji nisu podobni za zaštitu patentnom ili uporabnim modelom ni nekim drugim oblikom pravne zaštite s apsolutnim djelovanjem, ali imaju određeni stupanj novosti i inventivnosti prihvaćen u relevantnim stručnim krugovima;
  + dizajn podoban za zaštitu pravom industrijskog dizajna;
  + baze podataka podobne za zaštitu autorskim pravom, pravom proizvođača baza podataka ili drugim pravom intelektualnog vlasništva;
  + računalni programi podobni za zaštitu autorskim ili drugim pravom intelektualnog vlasništva;
  + biljne sorte podobne za zaštitu oplemenjivačkim pravom;
  + znakovi i oznake podobni za zaštitu žigom, oznakom zemljopisnog podrijetla ili oznakom izvornosti;
  + topografije poluvodičkih proizvoda podobne za zaštitu pravom topografija poluvodičkih proizvoda.

U članku 2. dodaje se stavak 5. i glasi:

1. Dekani, pročelnici, predstojnici zavoda, voditelji laboratorija i voditelji projekata dužni su upoznati svoje suradnike s prednostima prijave i zaštite intelektualnog vlasništva u smislu stvaranja novih vrijednosti te opće i osobne koristi.

Članak 4.

U članku 4. mijenja se stavak 2. vezan za studente sastavnica Sveučilišta i glasi:

1. Odredbe stavka 1. ovog članka vrijede i za studente sastavnica Sveučilišta u Splitu ukoliko sastavnice vlastitim aktima nisu definirale prava studenata.

Članak 6.

U stavku 1. članka 6. mijenja se trajanje mandata Članova Povjerenstva za intelektualno vlasništvo s tri na četiri godine. Cijeli članak se skraćuje, a dio koji se odnosi na zadaće Povjerenstva definiran je u dva dodana stavka ovog članka. Izmijenjeni stavak 1. članka 6. glasi:

1. Sveučilište osniva Povjerenstvo za intelektualno vlasništvo i transfer tehnologije (dalje: Povjerenstvo) kao savjetodavno tijelo Rektora Sveučilišta na vrijeme od 4 godine.

U stavku 2. članka 6. mijenja se broj stalnih članova Povjerenstva za intelektualno vlasništvo i stavak glasi:

2. Povjerenstvo ima tri stalna člana, a po potrebi se mogu priključiti dva ad hoc člana. Prorektor Sveučilišta zadužen za znanost i inovacije i voditelj Ureda za transfer tehnologije Sveučilišta u Splitu članovi su povjerenstva po položaju. Jednog stalnog člana na vrijeme od 4 godine imenuje Rektor Sveučilišta iz redova istaknutih istraživača i znanstvenika na Sveučilištu i njegovim sastavnicama koji imaju posebna znanja i iskustva u poslovima transfera tehnologije.

Stavak 3. članka 6. mijenja se i glasi:

3. Na prijedlog voditelja Ureda za transfer tehnologije, a ovisno o složenosti Prijave o razotkrivanju intelektualne kreacije (u daljnjem tekstu: Prijava), Rektor imenuje dva ad hoc člana Povjerenstva iz redova znanstvenika, istraživača i ostalih zaposlenika sa Sveučilišta i njegovih sastavnica, a koji imaju posebna znanja i iskustva u polju u kojem je intelektualna kreacija nastala. Iznimno se, prema potrebi za ad hoc članove mogu imenovati stručnjaci koji nisu zaposlenici Sveučilišta i njegovih sastavnica i to u slučaju nedostatka stručnih mišljenja iz polja u kojem je nastala predmetna intelektualna kreacija, o čemu bi se s njima sklopio poseban ugovor kojim bi se ugovorili međusobni odnosi te obveze nerazotkrivanja predmetne intelektualne kreacije.

Stavak 6. članka 6. briše se i dodaju se dva nova stavka 6. i 7. koji glase:

1. Povjerenstvo temeljem zaprimanja Prijave (dalje: Prijava) o razotkrivanju intelektualne kreacije iz članka 3. ovog Pravilnika provodi postupak ispitivanja intelektualne kreacije pri čemu utvrđuje:
   1. novosti i inovativnost predmeta razotkrivanja iz članka 3. ovog Pravilnika;
   2. daljnji postupak s intelektualnom kreacijom.
2. Povjerenstvo nakon provedenog postupka ispitivanja inovacije i zaprimanja Izvještaja o provedenom postupku od strane UTT-a u roku od 30 dana dostavlja Rektoru Mišljenje o daljnjem postupanju s intelektualnom kreacijom (u daljnjem tekstu: Mišljenje).

Članak 7.

Stavak 3. članka 7. mijenja se i glasi:

3. UTT je dužan sastaviti godišnji izvještaj provedbi pojedinačnih postupaka povodom Prijave, pri čemu se mora poštovati dužnost zaštite tajnosti podataka iz članka 15. ovog Pravilnika. Izvještaj se dostavlja Povjerenstvu i Rektoru Sveučilišta na kraju svake kalendarske godine.

Članak 8.

Stavak 3. članka 8. mijenja se i razdvaja u 2 stavka: 3. i 4. koji glase:

1. Prijava se dostavlja elektronskim putem i podnosi na obrascu koji propisuje UTT, koji je priložen Pravilniku.
2. U Prijavi se razotkriva intelektualna kreacija koja je predmet prijave u mjeri u kojoj je potrebno radi provedbe postupka razotkrivanja, procjene, pravne zaštite i komercijalizacije intelektualnih kreacija prema ovom Pravilniku. Ako intelektualna kreacija nije dostatno razotkrivena u Prijavi, UTT određuje Podnositelju Prijave daljnji primjereni rok za dopunu, uz uputu o daljnjem razotkrivanju predmeta Prijave. Ako ni u tom roku Podnositelj dostatno ne razotkrije predmet Prijave prijava se automatski smatra nevažećom.

Stavak 4. i 5. postaju stavak 5. i 6.

Članak 9.

Članak 9. i članak 10. mijenjaju redoslijed, nekadašnji članak 10. postaje članak 9. s izmjenama vezanim za rokove u stavku 8. i 9. i sada glase:

8. O provedenim postupcima procjene sastavlja se Izvješće o postupku procjene i provjere Prijave te preporuke za provođenje određenog postupka komercijalizacije (u daljnjem tekstu: Izvješće).

9. UTT je dužan postupak razotkrivanja i procjene dovršiti u roku od 30 dana od dana primitka Prijave, odnosno primitka dopune Prijave iz članka 8. stavka 3. ovog Pravilnika. UTT Izvješće dostavlja Povjerenstvu.

Članak 10.

Nekadašnji članak 9. postaje članak 10. U stavku 2. mijenja se dio koji se odnosi korištenje imena Sveučilišta i glasi:

* + Ovaj Ugovor ne predstavlja licencu za korištenje imena i oznake Sveučilišta te je predmet zasebnog ugovora o licenciji u kojem se određuje pod kojim se uvjetima i na koji način mogu koristiti ime i oznake Sveučilišta u izvršavanju prava i obveza iz Ugovora.

Članak 11.

U stavku 1. članka 11. mijenjaju se rokovi i članak glasi:

1. Na temelju provedenog postupka ispitivanja intelektualne kreacije i Izvješća UTT-a, Povjerenstvo u roku od 30 dana od dana zaprimanje Prijave donosi Mišljenje o daljnjem postupanju s intelektualnom kreacijom koja je predmet Prijave. Ako je riječ o iznimno složenom predmetu Prijave, rok se može produžiti uz suglasnost Prijavitelja.

U stavku 7. skraćuju se rokovi i glasi:

7. Postupak povodom Prijave, od dana podnošenja Prijave do dana otpreme Odluke Rektora iz stavka 3. ovog članka Podnositelju Prijave traje 75 dana.

Članak 13.

U stavku 3. članka 13. mijenja se dio vezan za sklapanje ugovora o licenciranju i glasi:

* + jednim ugovorom o licenciji ne može se dati ovlaštenje za iskorištavanje svih prava intelektualnog vlasništva koja pripadaju Sveučilištu ili njegovoj sastavnici;
  + jedan ugovor o licenciji može se odnositi na jedan ili skup povezanih rezultata znanstveno-istraživačkog rada kojem je cilj postizanje određenog rezultata.

U stavku 4. članka 13. mijenja se dio vezan uz udio Sveučilišta u novoosnovanim trgovačkim društvima:

4. Ako se u postupku komercijalizacije osniva novo trgovačko društvo (spin-off, start-up, spin-out i dr.) udjeli u društvu određuju se posebnim ugovorom između Sveučilišta, njegove sastavnice i drugih Podnositelja Prijave. Poslove oko osnivanja takvog trgovačkog društva za Sveučilište obavlja UTT, onda kada je određeno da udio u društvu ima i Sveučilište. Sveučilište ne može imati više od 24,99% udjela u takvom trgovačkom društvu. Raspodjela dobiti takvog trgovačkog društva određuje se u osnivačkim aktima tog društva.

Članak 16.

Stavak 1. članka 16. se briše, a stavak 2. postaje stavak 1. i glasi:

1. Sastavnice su dužne godišnje izvješćivati UTT o svim samostalnim aktivnostima u postupcima zaštite i komercijalizacije rezultata istraživačkog i stručnog rada koje provode bez sudjelovanja Ureda.